Wabak COVID-19 telah diisytiharkan sebagai pandemik oleh Pertubuhan Kesihatan Sedunia.
Sehingga sekarang, wabak ini telah menjangkiti beratus ribu orang
dan menyebabkan ribuan kematian di seluruh dunia.
Negara kita Malaysia juga berhadapan dengan krisis wabak COVID-19 ini.
Tahukah anda, kapasiti hospital di Malaysia untuk merawat pesakit adalah terhad.
Ia bergantung kepada jumlah katil dan hospital yang sedia ada.
Bayangkan ini adalah jumlah katil yang ada di hospital pada satu-satu masa.
Beberapa katil telah dipenuhi oleh pesakit, seperti
mangsa kemalangan jalan raya, pesakit strok, atau asma.
Ini pula katil-katil kosong untuk terima pesakit baru.
Apabila wabak COVID-19 melanda, mereka yang perlukan rawatan rapi
di hospital meningkat dengan mendadak dalam masa yang singkat.
Apabila kapasiti ini penuh, hospital akan hadapi kesukaran
untuk menampung jumlah pesakit yang semakin bertambah.
Bagaimana dengan tiba-tiba begitu ramai orang dijangkiti COVID-19?
Fahami bagaimana jangkitan ini boleh merebak dengan sangat pantas.
Ini Abu.
Setiap hari Abu naik LRT untuk ke tempat kerja,
dan entah dari mana, dia dijangkiti COVID-19.
Tapi Abu tidak menunjukkan apa-apa simptom selama beberapa hari.
Kemudian, Abu membeli belah di pasaraya, makan di restoran, dan tanpa sedar,
Abu telah menyebarkan jangkitan ini kepada kawannya Chong,
dan 3 orang yang tidak dikenali; Bob, Badrul, dan Ben.
Setelah 2 minggu, Abu berasa sakit dan berjumpa doktor.
Dia disahkan positif COVID-19.
Pihak hospital dapat hubungi Chong yang merupakan kontak rapat Abu.
Kedua-dua mereka dikuarantin dan dirawat.
Walau bagaimanapun, pihak hospital tidak dapat hubungi Bob, Badrul, dan Ben
sebab Abu tidak kenal mereka bertiga.
Bob, Badrul, dan Ben terus melakukan rutin harian mereka seperti biasa,
dan menjangkiti lebih ramai lagi orang sebelum mereka bertiga juga disahkan positif COVID-19 .
Keadaan inilah yang menyebabkan jumlah pesakit yang perlu dirawat di hospital
menjadi berganda dalam masa yang singkat,
dan boleh melampaui kapasiti hospital jika ia tidak dikawal.
Apabila ini berlaku, akibatnya semakin ramai pesakit COVID-19 yang kritikal,
tidak mendapat rawatan yang baik, dan menambahkan risiko kematian.
Ditambah pula dengan pesakit lain yang juga tidak mendapat rawatan yang baik,
risiko kematian juga bertambah.
Kakitangan perubatan dan kesihatan di Malaysia kini bertungkus lumus untuk pastikan
kapasiti hospital sentiasa dapat menampung kedatangan pesakit baru.
Sebenarnya, kita juga boleh bantu untuk kurangkan jumlah jangkitan dan risiko kematian
akibat penyakit COVID-19 ini.
Bagaimana?
Kita perlu bertindak seolah-olah kita sendiri telah dijangkiti penyakit ini.
Elakkan daripada berjumpa orang ramai dan berada di tempat yang sesak.
Inilah yang dipanggil sebagai jarak sosial, atau social distancing.
Kita mengurangkan kemungkinan untuk dijangkiti penyakit ini.
Dan pada masa yang sama, kita juga tidak menyebarkannya apabila kita dijangkiti tanpa sedar.
Jika kita semua mengambil tindakan ini, jangkitan penyakit ini masih akan tetap tersebar
tapi pada kadar yang lebih perlahan.
Apabila penyebaran jangkitan berkurang, hospital akan sentiasa dibawah had kapasitinya.
Semua pesakit boleh mendapat rawatan rapi dengan baik, dan risiko kematian akan turut berkurang.
Inilah cara bagaimana pandemik wabak COVID-19 dapat ditangani.
Tetapi perkara ini hanya akan berlaku sekiranya setiap daripada kita
memainkan peranan masing-masing.
Pada 18 Mac lalu kerajaan Malaysia telah pun mengeluarkan arahan kawalan pergerakan. Patuhilah arahan ini.
Kurangkan pergerakan di luar rumah dan selalulah mencuci tangan anda.
Ianya untuk kebaikan diri anda sendiri, keluarga, masyarakat setempat,
dan seluruh rakyat Malaysia serta warga dunia.
Semoga kita dapat atasi masa sukar ini bersama-sama.